정조 19년
乙卯六月十八日卯時上詣明政殿慈宮邸下周甲誕辰親傳致詞箋文表裏入侍時行都承旨黃昇源行左承旨林濟遠行右承旨趙鎭寬左副承旨韓晩裕右副承旨李勉兢同副承旨兪漢寧假承旨李亨元李儒敬申獻朝金啓洛李羽晉李儒慶李肇源蔡弘遠金熙朝鄭尙愚記事官趙台榮假注書洪奭周記注官金良倜記事官吳泰曾原任直提學鄭大容檢校直閣李晩秀金勉柱南公轍直閣李始源檢校待敎徐有榘左通禮李周顯右通禮許晊以次侍立其日掖庭署設殿下版位於明政殿階上當中北向設小次於殿階上設祗迎版位於小次前隨地之宜設致詞箋文禮物案於殿內致詞案在左箋文禮物案在右典儀設宗親文武百官位於殿庭東西又設承文院都提調濟用監提調以下位於道東近北設階上典儀位於東階上左右通禮階下典儀位於東階下承文院官捧致詞函禮曹正郞捧箋文函濟用監官捧禮物函各置於案掌樂院展軒懸於殿庭設協律郞位於西階上尙寢帥其屬設慈宮邸下座於內殿北壁南向設殿下拜位於殿楹內當中北向設司贊位於楹內近東西向設致詞箋文禮物案於階上致詞案在左箋文禮物函在右典言典贊展箋讀箋女官在南差退鼓初嚴兵曹勒諸衛陳儀仗於正階及殿庭東西分列軍士竝如式司僕寺正陳輿輦於殿庭中途小輿在北大輦次之御馬及仗馬於中途左右鼓二嚴承文院都提調濟用監提調以下及宗親文武百官四品以上朝服五品以下黑團領俱就明政門外諸護衛之官及司禁各服其服俱詣閤外伺候左通禮跪啓中嚴殿下具遠遊冠絳紗袍御便殿近侍及執事官先行四拜禮如常鼓三嚴鼓聲止闢內外門左通禮跪啓外辦殿下乘輿以出繖扇侍衛如常儀殿下將出仗動鼓吹振作左右通禮前導出交泰門永淸門至降輿所協律郞跪俯伏擧麾興樂作鼓吹止左通禮跪啓請降輿殿下降輿入小次協律郞跪偃麾俯伏興樂止繖扇侍衛如常儀親傳時至引儀分引承文院都提調濟用監提調以下及宗親文武百官入就位慈宮邸下御內殿繖扇侍衛如常儀左通禮跪啓中嚴少頃又啓外辦殿下出次左通禮跪啓請執圭近侍跪進圭殿下執圭左右通禮前導詣月臺版位北向立典儀曰再拜左通禮跪啓請鞠躬再拜興平身殿下鞠躬樂作再拜興平身樂止承文院都提調濟用監提調以下及宗親文武百官同贊儀亦唱引儀引承文院都提調濟用監提調以下陞就簷階下西向立左通禮跪啓請跪搢圭殿下跪搢圭如搢不便近侍承捧宗親文武百官同贊儀亦唱承文院官陞詣殿內捧致詞函由正門跪授承文院都提調都提調跪受以授近侍近侍傳捧西向跪進殿下受之近侍對擧以授近侍近侍東向跪受還置於案禮曹正郞捧箋文函跪授承文院都提調都提調跪受以授近侍近侍傳捧西向跪進殿下受之近侍對擧以授近侍近侍東向跪受還置於案濟用監官捧禮物函跪授濟用監提調提調跪受以授近侍近侍傳捧西向跪進殿下受之近侍對擧以授近侍近侍東向跪受還置於案引儀引承文院都提調濟用監提調以下降復位左通禮跪啓請三叩頭殿下三叩頭宗親文武百官同贊儀亦唱左通禮跪啓請山呼殿下拱手加額曰千歲啓請山呼曰千歲啓請再山呼曰千千歲凡呼千歲樂工軍校齊聲應之左通禮跪啓請執圭俯伏興再拜興平身殿下執圭俯伏興樂作再拜興平身樂止宗親文武百官同贊儀亦唱左右通禮導殿下詣祗迎版位西向立近侍入詣殿內捧致詞箋文禮物函各置於龍亭由正門出細仗鼓吹前導左通禮跪啓請鞠躬殿下鞠躬過則啓請平身殿下平身宗親文武百官同贊儀亦唱左通禮跪啓禮畢又啓請釋圭殿下釋圭近侍跪受圭左右通禮前導入小次近侍隨龍亭詣閤門外捧致詞箋文禮物函授女官女官傳捧入置於案引儀引儀賓戚臣出就次改服黑團領左通禮跪啓請出次殿下出次協律郞跪俯伏擧麾興樂作左通禮跪啓請乘輿殿下乘輿鼓吹振作協律郞跪偃麾興樂止左右通禮前導至降輿所鼓吹止左通禮跪啓請降輿殿下降輿入詣內庭自內親上時至尙儀跪贊請內嚴少頃又白外備慈宮邸下具翟衣加首飾尙宮前導而出陞座爐煙升尙傳跪啓中嚴少頃又啓外辦殿下仍具遠遊冠絳紗袍以出尙宮跪啓請執圭女官跪進圭殿下執圭尙宮前導入就拜位臨時設褥席司贊曰再拜典贊唱鞠躬再拜興平身殿下鞠躬再拜興平身典言進當座前俯伏跪典贊唱跪殿下跪典言代致詞云國王某恭遇乾隆六十年六月十八日孝康慈禧貞宣徽穆惠賓邸下歲回降乙節屆流虹嗣徽周室含飴漢宮猗玆邦慶我家初有樂哉今辰頌騰萬壽此誠我東方莫大之慶不勝慶忭之至藝文提學臣閔鍾顯製進賀訖俯伏興還復位司贊曰再拜典贊唱俯伏興再拜興平身殿下俯伏興再拜興平身展箋女官二人詣箋案前對擧箋案進當座前讀箋女官進詣箋案進當座前讀箋女官進詣箋案南北向跪典贊唱跪殿下跪展箋女官跪對展讀箋女官讀箋曰國王某恭遇乾隆六十年六月十八日孝康慈禧貞宣徽穆惠嬪邸下慈化賁宣景祿鼎至寶齡聿回於周甲慶節載屆於誕辰此誠我東方莫大之慶不勝慶忭之至謹奉箋稱賀者誠歡誠忭稽首稽首上言伏以化洽萱闈方騰如岡之祝籌添海屋聿回載夙之期六慶之年千載是日恭惟孝康慈禧貞宣徽穆惠嬪邸下大德必得景祿無疆垂保佑於眇躬慈天徧覆叶吉祥於儲嗣离彩增輝猗歟寶甲之光躋又値誕辰之方屆一念愛日固縟儀之待今三度周星仰睿懷之符昔惟思將順於親意乃敢節文於彝章伏念三朝承歡一國以養瑤冊祗獻於歲首曷報隆恩法宴擬擧於秋來佇伸微悃無任望天仰聖激切屛營之至謹奉箋稱賀以聞藝文提學臣閔鍾顯製進展箋女官以箋還置於案俯伏興俱降復位典贊唱搢圭殿下搢圭如搢不便女官承捧尙記各捧致詞箋文禮物函以次跪進殿下受函女官對擧以次授尙宮尙宮傳捧以次跪置于慈宮邸下座前有案尙宮跪啓請執圭殿下執圭司贊曰再拜典贊唱俯伏興再拜興平身殿下俯伏興再拜興平身尙儀跪白禮畢慈宮邸下降座尙宮前導入內陪衛如常儀尙記各捧致詞箋文禮物函以入尙宮跪啓請釋圭殿下釋圭女官跪受圭尙宮導殿下入小次改具翼善冠衮龍袍進饌行禮如儀出儀註上將親上致詞入小次命假承旨李亨元等進前上曰昨使卿等分掌參班諸臣看檢宣饌節次果於今日入就位之前一一知委使之行禮後各就其次無紛遝窘束之慮否今日是千一初逢之慶辰必欲事事整齊人人歡樂卿等其爲惕念擧行也上曰百官進箋當於殿庭爲之而領相以外賓爲班首殿庭行禮後更進閤外親進事史官往傳內閣進箋則當親受行禮於閤內事分付可也上曰進饌禮成卽當賜米大臣皆爲來待京兆堂上及戶惠堂使之預爲整待可也命書傳敎曰都承旨左副承旨換房百官進致詞箋文表裏其日典儀設宗親文武百官位於明政殿庭道分東分西如常設尙傳位於百官位之北近東西向設致詞箋文禮物案於殿階上設外位於明政門外如常承文院官捧致詞函禮曹正郞捧箋文函濟用監官捧禮物函入置於案親傳致詞表裏行禮訖引儀分引宗親文武百官仍朝服入就位尙傳以黑團領出就位贊儀唱鞠躬再拜興平身宗親文武百官鞠躬再拜興平身贊儀唱跪宗親文武百官跪代致詞官進北向跪致詞云大匡輔國崇祿大夫議政府領議政兼領經筵弘文館藝文館春秋館觀象監事洪樂性等恭遇乾隆六十年六月十八日孝康慈禧貞宣徽穆惠嬪邸下震邸配德京室嗣音含章履貞慈天光臨箕疇膺福寶籌彌隆花甲屆辰百祥和融慈德愈謙聖孝益彰於千萬年受祿無疆此誠我東方莫大之慶不勝慶忭之至內閣知製敎臣李始源製進賀訖以致詞還置於函承文院官捧致詞函跪進于議政前議政受函以授尙傳尙傳進跪受函以授司謁禮曹正郞捧箋文函跪進于議政前議政受函以授尙傳尙傳進跪受函以授司謁濟用監官捧禮物函跪進于議政前議政受函以授尙傳尙傳進跪受函以授司謁贊儀唱俯伏興平身宗親文武百官俯伏興平身領議政捧致詞箋文禮物函各置於龍亭細仗鼓吹前導詣閤門外捧函以次授女官女官傳捧以入贊儀唱鞠躬再拜興平身宗親文武百官鞠躬再拜興平身尙傳退引儀分引宗親文武百官出朝廷箋文大匡輔國崇祿大夫議政府領議政兼領經筵弘文館藝文館春秋館觀象監事洪樂性等恭遇乾隆六十年六月十八日孝康慈禧貞宣徽穆惠嬪邸下慈化賁宣景祿鼎至寶齡聿回於周甲慶節載屆於誕辰此誠我東方莫大之慶不勝慶忭之至謹奉箋稱賀者樂性等誠歡誠忭稽首稽首上言伏以萱春不老仰玉度之載康花甲重回頌寶籌之彌邵慶溢宮梱歡騰寰區恭惟孝康慈禧貞宣徽穆惠嬪邸下配貳極尊受千乘養體厚坤載物之德丕贊陰功享長樂含飴之歡則篤餘慶誕膺景福之滋至用申壽祺之無疆値建未之誕辰萬祿遐祝繼維丁之盛事百年昌期玆當小酌之晉呈益仰大德之謙抑伏念幸逢洪運獲覩盛儀海屋添籌格宸孝於準四岡陵騰祝蔚輿誠於呼三無任望天仰聖激切屛營之至謹奉箋稱賀以聞內閣知製敎臣李始源製進內閣箋文大匡輔國崇祿大夫議政府右議政兼領經筵事監春秋館事原任奎章閣提學蔡濟恭大匡輔國崇祿大夫領中樞府事原任奎章閣直提學金憙大匡輔國崇祿大夫行判中樞府事原任奎章閣直提學李秉模資憲大夫兵曹判書兼同知經筵成均館事奎章閣提學沈煥之正憲大夫知中樞府事兼京畿觀察使兵馬水軍節度使水原府留守開城府留守江華府留守都巡察使奎章閣檢校直提學徐有防嘉善大夫行龍驤衛副司直兼同知成均館事原任奎章閣直提學徐龍輔嘉善大夫行龍驤衛副司直原任奎章閣直提學鄭大容嘉善大夫行成均館大司成奎章閣檢校直閣知製敎李晩秀折衝將軍行龍驤衛副司直奎章閣檢校直閣知製敎金勉柱通政大夫敦寧府都正原任奎章閣直閣知製敎尹行恁折衝將軍行龍驤衛副司直奎章閣檢校直閣知製敎南公轍通訓大夫行弘文館副校理知製敎兼經筵侍讀官春秋館記注官奎章閣直閣校書館校理東學敎授文臣兼宣傳官李始源宣略將軍行龍驤衛副司果奎章閣檢校待敎知製敎徐有榘等恭遇乾隆六十年六月十八日孝康慈禧貞宣徽穆惠嬪邸下慈化賁宣景祿鼎至寶齡聿回於周甲慶節載屆於誕辰此誠我東方莫大之慶不勝慶忭之至謹奉箋稱賀者濟恭等誠歡誠忭稽首稽首上言伏以九五福一曰星耀璇杓三百有六旬日回寶甲八域同喜三靈叶和恭惟孝康慈禧貞宣徽穆惠嬪邸下受上天庥爲聖人母基景命於毓慶祿綿宗祊彰徽則於含章化冒區宇虹流之昌期載屆川至之景籙方新慈心深存撝謙勉循先朝之舊典聖孝克盡愉婉親奉長樂之壽觴升恒頌聲乾坤喜氣伏念奎璧班近雨露恩深莫不欣欣胥懽載蹈載舞但願年年今似於萬於千無任望天仰聖激切屛營之至謹奉箋稱賀以聞直閣臣李始源製進太學箋文太學儒生進士朴宗維李廷植趙經鎭李潤祜李永翼徐淇修李永錫李寵億趙良鎭許明李儒亨金亨澤金聖球金用默柳最完具駿遠李麒峻柳玉鳴柳石鳴柳俶朴弼源趙尙兼姜大鎭兪孟柱金明淳李禮曾沈鍒沈玉賢李章垕李膺禧李趙時簡黃勉喆李師淳金煥奎洪寅泳洪秀俊魚用升尹景儀李需光金致均兪漢寔金文欽李舒安錫良具康李後秀李鋐兪聃柱崔壽亨李翼尹守正兪漢敏李毅采尹義植尹孝植李星源尹浣趙鎭坤金厚淵徐有鎭朴喜進崔錫良宋暹柳秉均南巖老金啓溫沈湜洪善容朴宗龜許偁韓永益尹致猷沈尙泰洪錫休徐鐸修李華延朴敦耇黃德正姜世望金慶運梁性默洪樂玄鄭弼東李殷儒禹錫謨安光宇丁若鍊洪益聞許綜尹載僖金秀臣李基善李誠儉許泙崔英弼李在安李鍾直權質李壽淵金重曄李東翼李是銑沈性浩李鎭華朴長暻申秉尹𥤌徐稷修鄭東益趙學駿李鼎圭李寅協權馥李得祚李大遠金重淳李田秀沈來永睦允中尹克謙崔在鉉柳潚申秉權李在東柳諫申錫耇魚錫白閔令儒李鍾夏鄭奎采李尙愚李澤李浤南播秀崔鴻晉金坰權燁鄭弘祖沈述祖朴鍟李一羽權大觀韓敬素柳諶李海魯柳輨權實韓致奫申紹陽朴民淳洪範龜李璜源吳彦先韓光善徐有行宋萬載鄭謙容柳光鎭任弘常吳彦載韓錫祜林昌鎭朴尙榮尹衡鎭朴大崙洪益敍南履鼎閔命爀李漢明李貞遠韓用謙南學中李儒壽金震光金鎭白安尙默韓啓重尹象基李敬喆趙榮昇洪始杰洪秉善金載駿李沈誠之徐有惇鄭璞申頤朝徐有稷李寀鎭李習淵李禎彬李義實洪頤萬孟欽圭李謙中李基弘鄭信龜朴宗臣李源成李英紹鄭得中金胄淵吳亨俊李重植盧錫圭李潤衡趙毅淳張志憲朴道敏李儒冕金魯應李義彬金獻行李東煥姜金玘姜彝天孟任大閔種吉李敬會任希復李日煒沈厚鎭朴呂壽沈榮鎭朴昌壽沈允之林秉遠李漢德李漢崇趙宅謙金世淳李峻祜趙漢逵朴道采蔡義重朴耕權應錫李鼎基睦祖文兪漢綺尹㥠蔡一揆申惠淵丁載祿朴大和金履祚林翰儒李鎭李英源韓公弼玄承祚趙匡修蔡弘一李心永崔楨勳李敎明柳佺成海運任得常李顯文宋文顯李光顯韓象洪李韶九鄭芝春成致商李秉浚韓羽奎徐興輔李玄始李審度南履默朴鼎休鄭東晩孟賢大徐英修李熲金道曾李德運李躋賢李栱柳聖源柳聖淵權襈朴宗球李晉默姜顯永金相任元在明吳永欽尹永輝徐冕輔尹致野金世淵李永甲金碩鉉蔡弘臣趙道宇韓度裕朴盈源宋鼎夏兪文煥李義用趙學春李大圭李卿尹安周彬宋碩寬朴東載李晩祥洪達榮沈繼之黃虬漢李壽薰吳琰蔡顯國曺錫履韓喆裕南鼎寬韓性謙李靖模嚴喆李㷞申義衡崔鏽林星鎭金象鉉尹匡烈尹時東李益李輪祥李應鼎李喜明朴大圭李祉亨李命瑀張猷煥李志淵生員鄭遂龜鄭遂麒鄭可默金命淵趙鎭順權定仁朴義和徐有望安光集李復心李寅默吳學濂李集玉盧宅鎭李永老柳說安鼎尹李世述洪祐淵安景祺金箕應韓萬述孫磻韓兢裕趙鉐尹喆中李景憲尹華鎭沈徽永申用淵金冕鎭洪準源尹覺基李挺俊金鎭崔照李啓遠金泰鍾權思永具厚永金鐮李勉休李在修鄭澣林萬遠林德鎭李秉奎申應會睦仁圭睦黃中崔熽鄭淞全一欽沈英錫黃錫弼李在璣卞赫祚金啓河兪宅贇權丕應洪仁榮洪晩榮趙觀基柳韓錫朝李國荇李國著李遠揆李龍淵李集麟兪台柱沈洛李升培沈鍈沈銇沈尹鼎烈金履良金相穆李鳳采趙亨逵尹會東李復性尹秤尹仁植李義贊李鈺徐有齡李厚延柳仁榮韓用性尹勉純鄭祖榮洪鼎簡李惟命權中敏李普澈李錫祜鄭祐榮李翼舜黃嵓任壽益辛景愈李之牧安榮鄭枻南益裕金義鎭李載寬洪植榮徐兢修李東普兪益柱李儒錫尹在復尹舜欽鄭夏容兪晦根宋文晦朴齊一尹善大高克明鄭漢容申洸河卞宗鎭李豐休金鑢安棨李翼榮李勉重李相齡申在明沈華潤金師範李潮崔弘岳李樂延崔弘岱李弘秀申翊漢吳鼎煥趙遠慶李寅炯趙冕鎭金圭南泰善閔師膺趙晉和趙民和李正魯許洪樂膺李儒恭朴弘源趙雲絅李最源尹得逵金宛燦朴文紀尹命炫李光輔鄭南九李宗明李得賢徐任輔許鋼鄭贇李箕采禹升謨尹光鼎李義悳李是鍵趙彦一朴聲漢柳範之元道純尹璿東吳慶元尹晳東洪志爕尹致民沈樂源李秉源鄭日泰丁德奎南德新宋道鼎李光憲朴宗珩沈曅閔致福徐有敎趙鎭翼閔章顯李重庚朴善浩李命熙金會淵金相溫趙愼默李海慶金宗鍊許綸李趾景李彦熙林沔浩金祖淵李奎鎭黃昇源李永晉申漢圖申百祿李重燁朴璨玟許澮金鎰李顯周姜忠永車雲翼李東延幼學李尙翬崔文國孫翼邦李信源李集運李興遂安益謙柳𣽤金忠元柳季獜宋天圭趙完鎭南駿聲徐逈輔洪默淵尹鼎烈李顯慶趙在益張濂李學葵李承烈尹致赫兪漢宅沈樂游朴允榮吳澈常鄭趾榮鄭趾榮鄭履周權喆沈能潤趙德履白俊赫李圭夏兪理煥李基誠洪栢榮韓用鉉嚴蓍李日葵李壽根兪洽金世忠朴宗履沈能愚李英咸李汲權中泰林翰鎭朴宗協柳錫柳運承李惟采李相禹康獜祥金鍾文李輝淵文養心鄭敬熙李忱姜鳳臣朴慶著朴思彦文尙彬文瑞龍尹禧文在中吳允璞咸擧賢任文白李寧載韓宅裕韓夢奎林義鎭孫錫祚金龍彦金載鳴金履平李明鎬金履實金履初金若淳蔡中永姜良會蔡黎永李晉中李義寀李秉淳閔毅顯姜鐥金魯淵鄭在文鄭在仁金禹錫金胄錫鄭在忠曺錫正曺錫倫林順浩朴文浩朴氣浩李義寧金吉遠金喆遠李勛朴洵洪義甲洪仁甲金轍淳李應淵權中倫權中敏朴濟顯朴宗薰金鑰洪能浩尹致鼎朴鍾岳崔斗顯南進和沈能達金基胥崔弘憲沈能稷金最根沈鈺沈魯賢趙台銓朴日煥趙胤鎭宋儒載李昌會崔大榮李宗億南恒老曺鴻振姜文會李愚在金一淳李根祜林升運權瑞應權大應安光翼安光禧李龍秀李鳳秀徐鳳輔尹顯大洪起燮沈佶南養來南復來李秉浩閔永赫李魯集金培淳李粹淵金邁淳朴履祜金銘金在元金魯鍾徐一輔南徹中尹範烈嚴思延黃鍾一李昌憲李鼎憲兪肯柱兪漢敎金可淳南履吉李壧沈後永尹命鉉李奎淵洪秉一洪世榮李仁采李元八李觀九李憲永尹昇東尹致慶朴宗儀魚用任李羲平趙守仁丁載逵鄭世禎安光潤崔履重朴潞壽姜元會李鶴秀鄭世祐韓應一閔景淹徐寅輔趙材良申在實尹濡尹潚趙大采趙世永趙澈永辛溆李遠模洪時榮南喆寬南秉寬洪樂秀魚在寬元有永金鏐金鏗朴宗倫尙東奎朴基宏趙秉謙嚴耋李如淵李厚五李厚中徐有輯韓用協黃基宇徐有榮沈觀賢朴齊圭李厚夔成老默兪平柱申錫熙李處權吳敏常韓公裕韓用琦金魯鎬兪紳煥李奎淵李仁緖金履常張顯翼洪樂畊李晦淵朴宗復朴宗幹尹行五姜應一尹守衡尹永喆崔光憲徐公輔金定根尹致正李羲準李羲升李羲年金聲國李永祜等恭遇乙卯六月十八日孝康慈禧貞宣徽穆惠嬪邸下慈化賁宣景祿鼎至寶齡聿回於周甲慶節載屆於誕辰此誠我東方莫大之慶臣等不勝慶忭之至謹奉箋稱賀者臣宗維等誠歡誠忭稽首稽首上言伏以春臺之午暉方舒準聖孝於東海慈宮之甲鼂誕屆獻壽觴於南山慶曠百王歡均八域恭惟主上殿下德嫓堯舜行敦閔曾千乘之養彌隆君子孝子四重之歌載播先庚後庚瑞節復回於虹流茀祿益迓於川至伏念臣等化霑周樸跡廁魯芹際三物之賓興縱乏蛾述之譽登九如之頌禱敢緩鰲忭之忱臣等無任望天仰聖激切屛營之至謹奉箋稱賀以聞生員臣安鼎尹製進水原府留守趙心泰進箋曰進七爵於華邑歲星旣周獻萬壽於椒塗月日又屆沙麓舊甲海籌添辰恭惟孝康慈禧貞宣徽穆惠嬪邸下配貳極尊爲文王母龍衮舞彩致千乘養志之誠鶴髮含飴錫一日生聖之慶迨寶曆六旬有一猗岡祝千歲呼三伏念才慙壯南心懸拱北彤庭跡廁幸際曠前之鴻休琅亟手擎粗伸由中之鰲忭開城府留守李冕膺進箋曰瑞甲重回仰大德之必得誕辰載屆迓景祿之無疆慶溢宮闈歡均朝野恭惟孝康慈禧貞宣徽穆惠嬪邸下亨一國養啓萬世休至尊稱觴藹深誠於愛日文孫舞綵符令節於流虹肆當昕庭之山呼益膺純嘏之川至伏念躬逢嘉會職忝分司擧笏鵷班倍切蹈舞之悃奉箋螭陛粗效頌祝之忱江華府留守權進箋曰仰慈德之雲壽寶甲載周祝景福於誕彌吉辰方屆睿孝攸感輿情胥懽恭惟孝康慈禧貞宣徽穆惠嬪邸下啓百世祥享千乘養籌添海屋値聖祖追躋之年慶流渚虹符元子篤生之日是誠千載一有之會亟擧百僚三呼之儀伏念猥以庸愚冒居保障跡滯海國縱阻舞蹈之班心懸禁闈敢陳頌禱之語京畿道觀察使徐有防進箋曰長樂致養慈徽與宸孝而冞隆寶甲重回靈籌竝离暉而俱永歲維在卯天乃用申恭惟禮勤文朝運撫箕福瑤冊闡嬪京之懿庶幾萬一之揄揚玉巵奉觀華之筵冞切千億之祈頌猗聖節屆虹流之會而寰宇溢山呼之歡伏念三叨旬宣一身造化春饌夏酌猥荷盛禮之周旋日升月恒竊效大庭之齊祝咸鏡道觀察使趙宗鉉進箋曰四海養以舜孝天休用伸一曰膺於箕疇星回寶甲慶曠今古懽騰寰區恭惟孝康慈禧貞宣徽穆惠嬪邸下以女中堯爲聖人母感寸草之欲報睿誠勉循於元朝撫尺衣之漸長邦庥彌光於是日玆當千載難逢之會益迓萬壽無疆之祥伏念心懸終南跡滯關北五雲闕下縱阻呼嵩之班萬歲橋前粗效拜箋之悃平安道觀察使金載瓚進箋曰慈徽誕膺於百祥享文子備物之養寶齡克躋於再甲逢華渚生聖之辰八域司情千歲今日恭惟孝康慈禧貞宣徽穆惠嬪邸下德配震邸功育聖躬啓本支百世之基功化允符於姙娰値宗祊一有之會情文悉遵於仁元肆謙德縱靳於稱觴伊輿情普切於飾慶伏念跡滯蕃闑誠懸軒墀瞻奎閣於五雲那堪戀結之悃守箕封於千里粗伸蹈斥之忱江原道觀察使李秉鼎進箋曰海籌望七頌方騰於日升岡祝呼三節又屆於電斗建未維夏回甲令辰恭惟孝康慈禧貞宣徽穆惠嬪邸下受文三朝享箕五福壽域之春暉彌永繼盛事於前丁儲闈之慶節相符毓餘祉於元子玆當宋殿進蟠桃之日益膺周家咏綿瓞之休伏念屬耳東來懸心北極寶㜈之祥光入望跡雖阻於鵷趨琅函之賀儀祗擎誠自切於鰲抃黃海道觀察使徐邁修進箋曰鳳曆回流虹之節添寶齡於海籌龍樓篤愛日之誠擧縟儀於岡祝恭惟垂裕文孫嗣徽聖母萬斯千天休鼎至德彌邵於止慈六旬一星甲復回慶無疆於受祉猗令辰方屆於誕彌伊茀祿益祈於滋臻伏念跡滯西藩心懸北闕慈慶門外縱阻蹈舞之班長安日邊遙切頌祝之悃忠淸道觀察使柳焵進箋曰晨昏享怡愉之養寶壽方隆歲籥回誕彌之期縟禮斯擧年是舊甲慶最今辰恭惟周邸定祥堯宮毓聖天監在文王之初載展也說帨之肇休日運啓神孫之篤生猗歟含飴之同樂玆當時候鑽桑柘之際益膺景福茂松柏之詩伏念戀闕素心按臬屬耳陛辭商在於是月幾多久未出之思庭儀遙想於斯晨徒切祝無疆之悃全羅道觀察使徐鼎修進箋曰大慶咸湊於同辰兩宮誕日令節斯屆於回甲三呼歡天北斗稱觴南極垂耀恭惟功化普洽壽福無疆景籙膺綿千之休文孫在抱顯冊揚望七之慶聖孝光前玆循愛日之宸誠誕擧如雲之庭賀伏念每逢慶會愈激微衷南來節鉞又在逖違之餘北望雲霄那禁奮飛之思無任望天仰聖激切屛營之至謹奉箋稱賀以聞慶尙道觀察使李泰永進箋曰伏以祝純嘏於山斗萱暉彌長添寶齡於海籌花甲載屆六月是日千歲爲春恭惟養受三朝慈覆一國聖母之徽音式嗣壽曜交輝文孫之誕辰相符明离啓運玆當八域之同慶益仰百福之用休伏念北望五雲南來千里跡阻慈慶門外瞻玉樓而懸誠神馳舞蹈班中奉瑤函而攢手寧邊府使徐榮輔進箋曰寶㜈回篤降之期太歲在卯萱闈駐可愛之日是月今辰八域歡聲九重喜氣恭惟大德必得長發其祥聖孝致康寧之祺惟天命吉慶節啓熙洽之運前星同輝肆當呼嵩之載成益膺如川之方至伏念幸際壽域遂及徵私推慈恩之春噓若有一身偏被想仙班之曉集恨未千里奮飛